केपी ओली कप टी–२० क्रिकेट : कुशल भुर्तेलको शतकमा पुलिस विजयी
कुशल भुर्तेलको शतकीय पारीमा नेपाल पुलिस क्लबले पोखरामा जारी केपी ओली कप राष्ट्रिय टी–२० क्रिकेट प्रतियोगितामा विजयी सुरुआत गरेको छ । 
पोखरा — कुशल भुर्तेलको शतकीय पारीमा नेपाल पुलिस क्लबले पोखरामा जारी केपी ओली कप राष्ट्रिय टी–२० क्रिकेट प्रतियोगितामा विजयी सुरुआत गरेको छ । पोखरा रंगशाला क्रिकेट मैदानमा आइतबार पुलिसले मधेश प्रदेशलाई ५७ रनले हराएको हो । कुशलले ५६ बलमा ७ छक्का र ८ चौकाको मद्दतले १ सय २ रन बनाए । उनी जारी प्रतियोगितामा शतक प्रहार गर्ने पहिलो खेलाडीसमेत हुन् । उनले २६ बलमा ५० रन पूरा गरेका थिए । उनको विस्फोटक पारीलाई मधेशका विशाल सुशलिङले ब्रेक गरे ।टस जितेर पारीको सुरुआत गरेको पुलिसले २० ओभरमा ५ विकेट गुमाउँदै १ सय ७५ रन जोड्न सफल भयो । खेलमा पुलिसका लागि कुशलसँगै पारीको सुरुआत गरेका सुनील धमलाले ४७ बल खेल्दै व्यक्तिगत ४५ रनको योगदान दिए । खेलमा ५ बल फेस गरेका करन केसीले २ छक्का र १ चौका प्रहार गर्दै १६ रन जोडे । तर अन्य खेलाडीले भने दोहोरो अंक जोड्न सकेनन् । आरिफ शेख ६ रन बनाउँदै पेभिलियन फर्किँदा रशिद खानले ३ रन बनाए ।मधेशका लागि विशाल सुशलिङले २, विशाल पटेलले २ र रुपेश सिंहले १ विकेट हात पारे ।यता जवाफी ब्याटिङमा उत्रिएको मधेश प्रदेश भने १८.२ ओभरमा १ सय १८ रनमै समेटियो । मधेशले १३ रन एक्स्ट्राको रुपमा पाएको थियो । मधेशका ब्याटरहरु पुलिसका घातक बलरसामु खुलेर खेल्न सकेनन् । रुपेश सिंहले २५ बलमा ३ चौका र ३ छक्का प्रहार गर्दै सर्वाधिक ४० रन बनाए । इमरान शेखले २२ रन, रोहन विक र राकेश कमातले समान १०–१० रन जोडे ।पुलिसका लागि करनले आफ्नो ३ ओभरको स्पेलमा १७ रन दिँदै २ विकेट हात पारे । सागर ढकाल, रशिद खान र ललित राजवंशीले समेत समान २–२ विकेट लिए । कुशल र सुनीलले १–१ विकेट हात पारे ।आइतबारको पहिलो खेलमा लुम्बिनी प्रदेशसँग गण्डकी पराजित हुँदा एपीएफ क्लबले सेमिफाइनल प्रवेशको मौका पाएको छ । गण्डकी र एपीएफका लागि उत्तिकै महत्त्वपूर्ण मानिएको खेलमा गण्डकी पराजित हुँदै खेलबाट बाहिरिएको छ । एपीएफले रनरेटका आधारमा सेमिफाइनलमा स्थान पक्का गरेको छ । गण्डकीविरुद्ध खेल जिते पनि लुम्बिनी अन्तिम चारबाट बाहिरिन पुगेको छ ।गण्डकीले लुम्बिनीसँग ५ रनले हार ब्यहोरेको हो । घरेलु मैदानमा १०४ रनको विजयी लक्ष्य पछ्याएको गण्डकी १८.५ ओभरमा ९८ रनमा नै समेटिएको थियो । लक्ष्य पछ्याउने क्रममा गण्डकीका सुदीप अर्यालले २४ बलमा ४ चौका र २ छक्का प्रहार गर्दै ३५ रनको योगदान दिए पनि उनले टिमलाई जिताउन सकेनन् । १८ औं ओभरको अन्तिम बलमा छक्का प्रहार गर्ने क्रममा उनी लङ अफमा मोहम्मद हुसेनको बलमा ध्रुव सुनारको हातबाट क्याच आउट हुन पुगे । गण्डकीका लागि अमृत गुरुङले १९, कप्तान विपिन खत्रीले १९, दिनेश बुढामगरले १३ र कमल परियारले ११ रनबाहेक अन्य खेलाडी क्रिजमा जम्न सकेनन् ।लुम्बिनीका लागि मोहम्मद हुसेनले ३.५ ओभरमा ९ रन दिएर ४ विकेट हात पारे । टस हारेर पारीको सुरुआत गरेको लुम्बिनीले पूरै २० ओभर खेल्दै ८ विकेटको क्षतिमा १ सय ३ रन बनायो । टिमका लागि नर कार्की र ध्रुव सुनारले समान २३–२३ रनको योगदान दिँदा, विराट भण्डारीले १६ र मिर्नाल गुरुङले ११ रन जोडे । बलिङतर्फ गण्डकीका अमृत गुरुङले ३ विकेट हात पार्दा चन्द्र पौडेलले २ विकेट लिए ।मदन भण्डारी स्पोर्ट्स एकेडेमीको आयोजनामा भइरहेको प्रतियोगिताअन्तर्गत सोमबार सुदूरपश्चिम प्रदेशविरुद्ध नेपाल पुलिस र दोस्रो खेल कोशी प्रदेश र त्रिभूवन आर्मी क्लबबीच हुने छ ।